San Mateo 11
Wach i xu bij i Jesus chique i u tijoxelab i ma Wan
1I Jesus queje ile xutzin chu bixquil chique i cablajuj u tijoxelab wach quiqui 'ano. Te'uri xa 'e pa tak tinimit re i jyub-le, xa 'e chi qui tijoxic i winak chu bixquil u tzij i Dios chique.
2Are ca tijin i Jesus che u chac-le, are 'uri i ma Wan, aj kajsanel ya, tz'apim chic pa cárcel. Ire, are xu ta rason wach ca tijin i Crísto chu 'anic, xe u tak li jujun chique u tijoxelab ru'. 3Are xe upon ru' i Jesus, xqui tz'onoj che:
—¿Mok yet i Tolke chi u bim i ma Wan chi cat c'unic? ¿O xa cakoy'ej chic jun chic? —xqui bij che.
4I Jesus xu bij chique:
—Chix tzalij chic ru' i ma Wan; chi bij che wach i xi ta, wach i xiwilo chi quin tijin yin chu 'onquil. 5Chi bij che chi i mawach que tzun chic; xak i je sic, que binic; xak i iwabib chi 'o itzel yobil lépra chique, que utziric; xak i je tac, que tanic; xak i camnak que walijsaxic; xak i niba'ib qui tom i 'utz laj tzij re i quelbal pa c'ax. 6Xak chi bij che chi 'utz re ire pachin n-cu sach tu cubibal u c'ux chwe —xu bij i Jesus chique u tijoxelab i ma Wan.
I Jesus xu bij chique i winak wach u patan i ma Wan
7Are xe 'e ique, i Jesus xu jek u bixquil chique i winak wach o'onom i ma Wan.
—Yix, are xix 'e che i jyub tz'inilic chu tayquil i ma Wan, ¿wach xiwoy'ej rilic? ¿Xataba xa xix 'e chi rilic jun 'es ca silab rumal i tew? N-are taj. 8¿Wach 'u i xix 'e chi rilic? ¿Xataba xix 'e chi rilic jun achi, chom u wikic u 'anom che rib? Xak n-are taj. Ni'pa i 'o qui 'u' chom pakalic, ne te 'o pa ta'aj tz'inilic, xa je jekel pa rachoch i 'atol tzij. 9¿Wach 'u xix 'e chi rilic? ¿Jun ajbil u tzij i Dios? Katzij, are. I jun chi xiwilo-le, lic nim ni u 'ij chiquiwach i je ajbil u tzij i Dios. 10Man i ma Wan are i jun chi u bim can i Dios chi cu tak na lok. I Dios u bim can chupam u wuj:
Yin nabe quin tak nubi jun ajbil in tzij chawach yet, man cu yijba ni a be chawach.
(Queje ile u bim can i Dios chupam u wuj.)
11Katzij i quin bij chiwe: i ma Wan aj kajsanel ya, nim ni u 'ij ire chiquiwach conojel i winak, c'a chu xebal 'ij sak. Xui-ri, wo'or conojel ni'pa i que oc na pa 'atbal tzij re i Dios, mas nim ni qui 'ij ique chuwach ire.
12I 'atbal tzij re i Dios, je q'ui quiqui 'an ch'o'oj chirij. Queje qui 'anom li ile c'a are xu jek u chac i ma Wan, c'a are 'o wi wo'or. Lic quiqui 'at qui pen chu 'atixic. 13Queje ile quiqui 'ano, man conojel i ajbil u tzij i Dios ujer, xak i 'atbal tzij re i mam Moises 'is xqui bij chi ca c'un ni u 'atbal tzij i Dios. Queje qui bim ile conojel, xak queje xu bij i ma Wan are xc'un ire. 14Y we quiwaj quiwetamaj i sak laj tzij, i ma Wan are i mam Elías chi xqui bij ique ca c'un na. 15We yix 'o i xiquin chu tayic, chi ta u be iri.
16I winak wo'or, ¿wach nawi que in junamsaj ru'? Xa je pacha ac'alab je cul xol tak be; jutzobaj que siq'uin chique cachi'il: "Yix lic n-ta 'o quiwaj," quiqui bij. 17"Yoj xka xut'ij i su' chiwe, péro n-xiwaj ta xix xajawic. Xak xka bixaj jun bix re i bisonbal, péro n-xix o' taj," quiqui bij. 18Queje que tijin i winak chu 'anic wo'or; n-ta 'o cacaj, man xc'un i ma Wan chi n-ta kas xu tijo, xak n-ta víno xu tijo, y qui bij yix xa 'o itzel tew ru'. 19Are xin c'un yin chi in Achi aj Chicaj, 'is ronojel quin tijo y quin tu'u, xui-ri qui bij yix chi lic in aj numel, xak in aj 'abarel, qui bij yix. Xak qui coj in mac chi yin in cachi'il i ajmaquib, xak i mal laj tak aj tz'onol alcawal. Xui-ri, we te xi ta u be wach xo'on i ma Wan, xak wach i quin 'an yin, quiwetamaj 'uri chi Dios lic 'o u no'oj.
I tinimit chi n-xqui coj ti Jesus, nim ni tojpen ca pe piquiwi
20Ni'pa i tinimit pa o'onom wi uq'uial milágro i Jesus, i winak chila lic n-xqui jalwachij ti qui c'aslemal. Rumal-i, xoc ire che i qui yajic. Xu bij:
21—¡To' i wach yix, ix aj tinimit Corazin! To' i wach yix, ix aj tinimit Betsáida. Nic are wi qui coj qui mac i queb tinimit Tíro y Sidon man n-ta Dios cu' qui bij yix. Xui-ri, we te in 'anom uq'uial milágro chila pacha in 'anom iwu' yix, ique 'uri ya qui jalwachim tene chic-i qui c'aslemal. Xak que bison tene-ri rumal i qui mac+ . 22Xui-ri yix, are ca c'un i q'uisbal 'ij, nim ni tojpen ca pe piwi yix chuwach i tojpen chi ca pe piquiwi ique chi je aj Tíro, je aj Sidon. 23Xak yix, chi ix aj tinimit Capernaum, qui ch'ob yix lic ix 'utz, ya mer quix oc chila chicaj, qui bij yix. Xui-ri, ya mer quix kaj pa 'a'. Man i uq'uial milágro 'antal chiwach yix, we tene 'antal ile chiquiwach i aj Sodóma ujer, ique xqui jalwachij tene qui c'aslemal-i; i qui tinimit-le c'a 'o tene-ri wo'or. 24Xui-ri yix, are ca c'un i q'uisbal 'ij, nim ni tojpen ca pe piwi, chuwach i tojpen chi ca pe piquiwi ique chi je aj Sodóma —xu bij chique.
"Chix pet wu'; 'o iwuxlambal" xu bij i Jesus
25Are 'uri i Jesus xu coj u 'ij i Dios; xu bij che:
—Quin tioxij chawe Ta, chi at rajaw i caj ulew. Quin tioxij chawe, man a yom chique i n-ti qui 'ij chi quiqui ta u be wach a ch'obom yet. Xui-ri, awuwam u wach chique i 'o qui no'oj, chique i nimak qui nojbal. 26Katzij, Ta, queje a 'anom ile man queje ile cawaj yet —xu bij che.
27Te'uri xu bij chique i winak:
—Ronojel ni'pa i 'olic, in Kajaw u yom pin'ab yin. Mi jun reta'am wach in patan yin chi in u C'ojol i Dios, xui i Ta chicaj reta'am. Xak mi jun reta'am u wach i Dios, xui yin, chi in u C'ojol weta'am u wach; xak ni'pa i winak chi in 'alijinsam chique, ique 'ut xak queta'am u wach. 28Chix pet na wu' yin, iwonojel yix chi ix cosnak na, iwonojel yix chi 'o iwekan; yin quin ya i uxlanem chiwe. 29Chi ya iwib che in yucu chi quin coj chiwe; chix naw na chwe yin, man yin nim in c'ux, xak 'utz in c'ux chiwe. Qui rik ni uxlambal i c'ux 'uri. 30I yucu chi quin coj yin, n-c'ax taj quix bin ru', xak iwekan quin ya'o, n-'al taj. (Queje ile xu bij i Jesus chique.)